Þar sem náttúruverndarrökin virðast því miður ekki duga á alla skulum við staldra við og kanna nánar Silicor Materials sem samstarfsaðila út frá markaðslögmálunum . Silicor Materials hefur farið stórum orðum um mikla uppbyggingu á risaverksmiðju í Hvalfirðinum . Þeir segjast ætla að fjárfesta fyrir tugi milljarða og skapa hundruði starfa , lofa nýrri tækni sem á ekkert að menga og vera einstök í heiminum . En hvað og hverjir er á bak við stóru orðin ? Staðreyndin er sú að Silicor Materials sem áður hét Calisolar hefur áður verið með miklar yfirlýsingar um stór áform sem síðan ekkert hefur orðið úr . Í Mississippi fylki átti að skapa hundruði starfa og fjárfesta fyrir tugi milljarða en ekkert varð úr því frekar en í Ohio fylki þar sem Silicor Materials sem hét þá Calisolar hafði farið af stað með svipuð loforð skömmu áður . Í báðum tilfellum voru þarlend yfirvöld búin að eyða miklum tíma og fjármunum í að undirbúa samstarfið enda í góðri trú um að í vændum væri mikil fjárfesting og atvinnuuppbygging . Auglýsing Erum við , Íslendingar núna þriðji aðilinn á fáum árum sem látum draga okkur á asnaeyrum ? Við hljótum að spyrja okkur af hverju hefur gengið svona brösulega hjá Silicor / Calisor til þessa ? Einföld google leit á Silicor Materials og Calisolar vekur upp margvíslegar spurningar um trúverðuleika Silicor Materials og þeirra áform . Hafa yfirvöld hér á landi í Hvalfjarðarsveit og / eða Faxaflóahafnir rætt við kollega sína í Lowndes sýslunni í Mississippi um þeirra reynslu . Joe Max Higgins , forstjóri Columbus Lowndes Development Link , hafði þetta um Silicor Materials að segja í samtali við þarlenda fjölmiðla eftir að þeir hættu við áform sín í Mississippi : „ Við skiljum einfaldlega ekki hvernig einhver sem segist ætla að ráðast í framkvæmdir fyrir rúmlega 200 milljónir dollara eigi í erfiðleikum með að leggja fram 150 þúsund dali í vörslufé fyrir tvo mikilvæga eindaga . “ Ég skil það ekki heldur !? Ef tækninýjungarnar eru eins magnaðar og forsvarmenn Silicor Materials vilja sjálfir meina af hverju eru þá ekki nú þegar stórir fjárfestar búnir að fjárfesta í félaginu og tryggja framgang þess ? Af hverju er Silicor að leita logandi ljósi að fjárfestum / lánveitendum á Íslandi . Lánakjör á Íslandi eru mun verri heldur bjóðast núna á evrusvæðinu eða í Norður-Ameríku þar sem vextir eru í sögulegu lágmarki . Getur einfaldlega verið að sökum þess að heimsmarkaðsverð á sólarkísil hefur hríðlækkað undanfarin 10 ár að viðskiptamódel Silicor Materials gangi ekki upp ? Það er margsannað að fyrirtæki verða að geta staðið á eigin fótum til lengri tíma án fyrirgreiðslu frá hinu opinbera eða með aðrar ívilnanir . Ég vona svo sannarlega að innlendir fjárfestar skoði þessi mál gaumgæfulega áður en lengra er haldið ekki síst þar sem erlendir greinendur eru flestir sammála um að verðið á sólarkísil muni halda áfram að lækka eða haldast lágt næstu árin sökum gríðarlegrar framboðsaukningar og mun ódýrari framleiðsluaðferðum . Það er mjög algengt að " nýjasta " tæknin er orðin úreld áður en hún lítur dagsins ljós . Hver hefur sannreynt að svo sé ekki í þessu tilfelli ? Fyrr á öldum köstuðu forfeður okkar ljótum fiski aftur fyrir borð þó að hér bjuggu þá flestir við sult . Í dag hristum við hausinn yfir þessari vitleysu . Sagan endurtekur sig nema núna erum við að kasta einni helstu náttúruperlu okkar , Hvalfirðinum fyrir borð fyrir eitt stykki stóriðju . Það væri sennilega með verri dílum Íslandssögunnar . Höfundur er forstjóri WOW Air . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .